Taxi-staking (vir eers) verhoedArgieffoto ŉ Staking deur ontevrede taxibestuurders oor hoë terugbetalingskoerse vir hul voertuie is vir eers verhoed ná ŉ vergadering tussen die minister van vervoer en die Suid-Afrikaanse Nasionale Taxivereniging (Santaco). “ŉ Vergadering is gehou as deel van die toewyding van die regering dat ons met rolspelers in die vervoerbedryf, insluitend die taxibedryf, die spoorwegbedryf en busoperateurs sal vergader om die transformasie van dié belangrike ekonomiese bedryf te bespreek,” het minister Joe Maswanganyi Sondag aan verslaggewers in Pretoria gesê. “Die bedryf is die hoeksteen van ekonomiese ontwikkeling.” Hy het gesê Santaco en die regering het aangedui dat die beplande staking, wat op 12 Julie sou begin, opgeskort is om verdere gesprekke te voer oor kwessies wat Santaco aangeroer het. “Die regering en Santaco het ingestem om saam te werk aan die uitdagings wat die taxibedryf daagliks beleef.” Die vergadering is Vrydag gehou toe taxibestuurders gedreig het om met nóg ŉ verlammende staking te begin ná betogings wat Gauteng se hoofweë en snelweë in Junie tot ŉ stilstand gedwing het. Maswanganyi het gesê sy gesprekke met taxibestuurders het oor drie sake gehandel – die taxisubsidi, bedryfslisensies en toegang tot finansiering. “Komitees sal saamgestel word om hierdie kwessies te bespreek. Die komitees sal lede van Santaco insluit asook lede van die nasionale en provinsiale sfere van die regering.” “Bewyse” toon dat minibustaxi’s die voorkeur vervoermetode is, en maak deel uit van meer as 68% van daaglikse pendelaars. “Dit is dus noodsaaklik dat die kwessie oor die subsidering van die bedryf dringend aangespreek moet word. Ons neem kennis van die agterstand by provinsiale regulerende entiteite wat bedryfslisensies betref. Die regering kon wetgewende vereistes verskaf om seker te maak dat taxibestuurders tot ŉ spesifieke gebied beperk word, in teenstelling met die vorige radiusgebaseerde bedrywighede,” het Maswanganyi bygevoeg. “Die regering sien uit na ŉ gesonde verhouding met die taxibedryf, wat gereeld gebuk gaan onder geweld en anargie. Ons doen dus ŉ beroep op die taxibedryf om saam te staan teen geweld en enige vorm van anargie en kriminaliteit in die taxibedryf. Ons versoek die bedryf om standpunt in te neem en die paar individue, wat die land probeer ontwrig, aan die lig te bring.” Boy Zondi, tweede adjunkpresident van Santaco, het gesê dié organisasie het die staking versoek wat op 12 Julie sou begin. “Ons het vir die minister gesê die normale stand van sake kan nie voortgaan nie. Ons het besluit om tekkies te koop, want ons het besef dat raadsale ons, die taxibedryf, nie help om ons kwessies aan te roer nie.” Zondi het gesê hulle het dit ook aan die minister duidelik gemaak dat hy die sewende minister van vervoer is wat gesprekke het met die taxibedryf. “Ons wil dus hierdie keer sien dat daar vinnig oplossings kom vir die taxibedryf. Ons verseker intussen die publiek dat daar op 12 Julie nie enige staking sal wees nie.”